**איתי שילוני** (נולד ב-23 בפברואר 1962) הוא פסיכולוג קליני, יועץ ארגוני ופובליציסט ישראלי. מרצה-עמית במרכז הבינתחומי הרצליה למנהל עסקים.

ביוגרפיה
--------

איתי שילוני התגורר בחיפה עד גיל שתים עשרה, אז עברה משפחתו להתגורר ברמת השרון. שם למד בתיכון רוטברג אותו סיים בשנת 1979.

בשנת 1980 התגייס לצה"ל. את שירותו העביר בחטיבת גולני כקצין. הוא לחם במלחמת לבנון הראשונה (מבצע שלום הגליל). במלחמה פיקד על מחלקת חיילי גולני בלחימה בציר החוף, במעבר גאלרי סמעאן וכן בפריצה למערב ביירות אחרי רצח בשיר ג'ומאייל. לאחר סיום שירותו הצבאי, בשנת 1984 עבר להתגורר במרכז תל אביב. הוא הצטרף לדני דותן, חבר להקת "הקליק" ואחרים במטרה להקים גלריית "תתרמה" ולהוצאת העיתון "תתרמה", שהיה מוקדש כולו ליצירות אמנות מקוריות, שירים וסיפורים. במקביל למד משחק בחוג לתיאטרון באוניברסיטת תל אביב והחל לכתוב במקומון "תל אביב" של ידיעות אחרונות.

בשנת 1986 הוציא את ספרו הראשון, "שלושה מדורי לבנון", בהוצאת "שרברק". הספר, שהתבסס על חוויותיו ממלחמת לבנון, זיכה את מחברו בתואר "איש השנה" של שבועון "העולם הזה".

בשנת 1986, לאחר סיום התואר הראשון, איתי שילוני עבר לבוסטון שבארצות הברית. הוא התגורר שם במשך כ-6 שנים, סיים לימודי תואר שני ושלישי בפסיכולוגיה קלינית באוניברסיטת בוסטון והתמחה בבית חולים אוניברסיטאי המסונף לאוניברסיטת הארווארד.

בין השנים 1991–1992 שימש חבר סגל אקדמי באוניברסיטאות הרווארד ובוסטון. כמו כן, ניהל רשת מרפאות בבוסטון.

בשנת 1993 שב להתגורר בישראל, ומונה למנהל מרפאת "מרים ושלדון אדלסון" למחקר וטיפול בנפגעי סמים במרכז הרפואי סוראסקי בתל אביב. בשנת 1999 יצא לאור ספרו השני, "התמכרות וגמילה", בהוצאת "פרולוג". במקביל החל לשמש כמרצה בחוג לפסיכולוגיה באוניברסיטת תל אביב.

בשנת 2000 הקים את S2R - Strategy2Results, חברה המתמחה בייעוץ ארגוני-אסטרטגי. בנוסף, החל שילוני לכהן בדירקטוריונים של חברות שונות וכדירקטור משקיף בקרן AMI שהוקמה על ידי Apax Partners.

בשנת 2006 יצא לאור ספרו "ניהולוגיה" בהוצאת כתר, יחד עם גלעד רבינוביץ', הספר משלב תאוריה ופרקטיקה למנהלים ונועד ללוות מנהלים בתחומי הניהול השונים.

ד"ר איתי שילוני מלמד זה כ-20 שנה בבית הספר למנהל עסקים במרכז הבינתחומי הרצליה IDC – בתוכנית ה-MBA ובתוכנית ה-MA, והוא מרצה-עמית בבית הספר אריסון למנהל עסקים.

ב-2016 יצא לאור ספרו השני בתחום הניהול, והרביעי בכלל - "ישראליזם", בהוצאת אפיק. הספר, שתורגם גם לאנגלית, מנתח את התרבות הניהולית במדינת ישראל. הוא היווה תשתית להרצאות של דר' שילוני על התרבות הארגונית של היזמות הישראלית בישראל ומחוצה לה. לאורך השנים כתב שילוני עשרות מאמרים בעיתונות מקצועית ופופולרית. הוא כותב טור דעה קבוע, "אנליסט", במגזין דה-מרקר.

ב 2024 יצא לאור ספר הפרוזה הראשון שלו - "בטון מזוין" בהוצאת אפיק. הספר מתאר את תהליך התדרדרותו של מהנדס בכיר תוך שהוא מאבד את זכרונו ואת הקשר עם המציאות 

### חייו האישיים

לאיתי שילוני שתי בנות: ערגה שילוני, מנישואיו הראשונים לאירית גבעול, במאית טלוויזיה; ועלמה שילוני, מנישואיו השניים למיכל אקסלרוד, עורכת דין ומנכ"לית עמותת הידידים של בית החולים גהה.

ספריו
-----

* **שלושה מדורי לבנון**, הוצאת יוסף שרברק, 1983.
* **התמכרות וגמילה**, הוצאת פרולוג, 1999.
* **ניהולוגיה: ניהול - תאוריה ויישום**, הוצאת כתר בשיתוף עילמור ספרים, 2006.
* **ישראליזם**, הוצאת אפיק, 2016.
* **בטון** **מזוין**, הוצאת אפיק, 2024.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **איתי שילוני** |

* אתר האינטרנט הרשמי של S2R
* גיא רולניק מראיין את שילוני - "מנכ"לים מבינים כוח והם מרגישים שמוקדי הכוח השתנו", ראיון בערוץ "Liza Lurie", באתר יוטיוב (אורך: 15:29), 15 באוקטובר 2013
* איתי שילוני, דף שער בספרייה הלאומית

הערות שוליים
------------

1. ↑  מעין מנלה, המנהל שהביט לאחור, באתר כלכליסט, ‏30 לדצמבר 2015
2. ↑  ד"ר איתי שילוני, באתר הבינתחומי
3. ↑  אסיר גבר על רעל, באתר העולם הזה, ‏9 לנובמבר 1978
4. ↑  סימוכין על שירותו של שילוני כקצין בגולני במלחמת לבנון, באתר העולם הזה עמוד 4 גליון 2552, ‏30 ליולי 1986
5. ↑  שלמה מן, מאחורי הקירות, באתר העין השביעית, ‏3/3/2019
6. ↑  לבנון - מבט מהנגמ"ש, מהמחסום ומרחוב, באתר בעז זלמנוביץ
7. ↑  כתבה על הספר, באתר העולם הזה גליון 2548 עמוד 14, ‏2 יולי 1986
8. ↑  אנשי השנה, באתר העולם הזה, ‏2 ביולי 1986
9. ↑  Shilony, E. Lacey, D. O'Hagan, P. & Curto, M. All in one neighborhood: A community-based rehabilitation treatment program for homeless adults with mental illness and alcohol/substance abuse disorders. Psycnet, ‏1993
10. ↑  רונית הורביץ, עבר למתדון, **מוסף חדשות**, 1993, עמ' 31
11. ↑  הקרב על הקוטג' - אנשי הקשר של זהבית כהן. בעיתון גלובס, 21 ביוני 2011.
12. ↑  יניב כהן, פרודוור מאחדת את כלל פעילויותיה בישראל, באתר ניוז1. 10 ביוני 2013.
13. ↑  ספרים חדשים, בעיתון הארץ. 19 ביוני 2006.
14. ↑  שם הספר, באתר הספריה הלאומית
15. ↑  אתר למנויים בלבד איתן אבריאל, "כוחני, מאלתר, מזלזל": כך נראה המנהל הישראלי – ומה הקשר לכיפת ברזל וליציאת מצרים, באתר הארץ, 18 במאי 2016
16. ↑  שושנה חן, במדינת החפיף, באתר ידיעות אחרונות, ‏10 ספטמבר 2016
17. ↑  הרצאה של שילוני על תרבות ארגונית בישראל, באתר Youtube, ‏26 נובמבר 2018
18. ↑  חכמת המונים או לחץ חברתי. טור בעיתון כלכליסט, 3 במאי 2013.
19. ↑  איתי שילוני, רשימת מאמרים, באתר דה מארקר
20. ↑  כתבה על הספר, באתר וואללה! תרבות, ‏17/7/2024

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305722005171
* LCCN: no92031493
* SUDOC: 129969672
* VIAF: 97372456
* WorldCat (עם VIAF): 97372456

 |